Nikolaj P Akimov
Nikolaj P Akimov, 1901-68, ukrainsk-russisk scenograf og instruktør. 1915-19 var A elev af scenograf M V Dobuzjinskij. Arbejdede i begyndelsen mest ud fra russiske dramaer, hvor han kombinerede det filmiske med teatermetoder. A er kendt for sine scenografiske eksperimenter, ikke mindst i Shakespeares Hamlet 1932 på Vakhtangovteatret i Moskva. 1935-49 og igen efter 1955 var A chefinstruktør på Teatr Komedii i Leningrad. Skrev teoretiske værker og var fra 1960 professor på Leningrads Teaterinstitut. 

Bibliografi: Akimov, N O teatre 1962 & Ne tol’ko o teatre 1966 & Teatral’noe nasledie I-II 1978; Etkind, M Nikolaj Akimov. Stsenografija. Grafika 1980. 